ประชาชนทุกสาขาอาชีพพร้อมใจจุดเทียนถวายพระพรชัยมงคล สมเด็จพระนางเจ้าสิริกิติ์ พระบรมราชินีนาถ ในรัชกาลที่ 9
ประชาชนทุกสาขาอาชีพพร้อมใจจุดเทียนถวายพระพรชัยมงคลสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 เนื่องในวันเฉลิมพระชนมพรรษา 12 สิงหาคม 2561 ที่มณฑลพิธีท้องสนามหลวง เพื่อแสดงความจงรักภักดีและน้อมสำนึกในพระมหากรุณาธิคุณ พร้อมพสกนิกรทั่วประเทศ และร่วมร้องเพลง “สดุดีพระแม่เจ้า” เป็นปีแรก เมื่อเพลงจบลงได้ร่วมกันเปล่งเสียง "ทรงพระเจริญ ทรงพระเจริญ ทรงพระเจริญ" กึกก้องไปทั่วบริเวณพิธี
 


ขณะที่ นางสาวอรัญญา เจริญวงษ์ษา อายุ 47 ปี ตัวแทนชาวไทย เชื้อสายมอญ อำเภอสังขะบุรี จังหวัดกาญจนบุรี กล่าวว่าด้วยสำนึกในพระมหากรุณาธิคุณ ซึ่งคนมอญที่ได้อาศัยอยู่บนพื้นแผ่นดินไทยด้วยพระบารมีของพระองค์ ที่คนมอญได้อยู่เย็นเป็นสุขจนถึงทุกวันนี้




เช่นเดียวประชาชนที่มาจากอำเภอบ้านแพ้ว จังหวัดสมุทรสาคร  นางสมจิตต์ วิงวน อายุ 50 ปี กล่าวว่ารู้สึกซาบซึ้งใจที่ได้เป็นส่วนหนึ่งที่จุดเทียนถวายพระพรชัยมงคลในมณฑลพิธีท้องสนามหลวง ซึ่งได้มาร่วมทุกปีเพื่อแสดงออกถึงความจงรักภักดีและน้อมสำนึกในพระมหากรุณาที่คุณ



ขณะเดียวกัน นางจิรณัฐ  ศรีไตรรัตน์ อายุ 59 ปี กล่าวว่าเป็นคนไทยที่ได้บำเพ็ญศาสนาซิก โดยทุกปีจะมาร่วมจุดเทียนถวายพระพรชัย ซึ่งปีนี้เป็นปีที่ 9 เพื่อแสดงออกถึงความจงรักภักดี



ด้าน นางสาววรดา  คงสวัสดิ์ อายุ 20 ปี ตัวแทนนิสิตพยาบาลศาสตร์ วิทยาลัยพยาบาลบรมราชชนนีนพรัตน์วชิระ กล่าวว่าในนามตัวแทนนิสิตพยาบาลศาสตร์รู้สึกซาบซึ้งที่ได้เป็นส่วนหนึ่งในพิธีถวายราชสดุดีเฉลิมพระเกียรติ และจุดเทียนถวายพระพรชัยมงคลด้วยสำนึกในพระมหากรุณาธิคุณ




เช่นเดียวกับ นางนภาพร  สุโภภาค อายุ 69 ปี ประชาชนที่เดินทางมายังมณฑลพิธีท้องสนามหลวง กล่าวว่าแม้จะรู้สึกไม่ค่อยสบาย แต่ตั้งใจจะมาแสดงความจงรักภักดีและสำนึกในพระมหากรุณาที่คุณ ขอพระองค์ทรงพระเจริญยิ่งยืนนาน